
    Bunpacsiro Kojama nehéz döntés előtt állt. Felkészült a halálra? Készen állt arra, hogy feláldozza a kényelmet, az élvezeteket, és mindenről lemondjon, amije csak van, a harcosok önzetlen életmódjáért? Tiszteletben tartaná a kódexet?


    A feudális Japánban szamurájnak lenni megbecsülést és tiszteletet parancsoló hivatás volt, ami az egész életen át tartó erkölcsi példamutatás, kötelességteljesítés és irgalom gyakorlásából fakadt. Bunpacsiro élete, mint minden más szamurájé, nemcsak a harc és a kardforgatás, hanem a kalligráfia, a költészet, a művészet és a teaceremónia napi gyakorlásából állt.


    A szamurájkódex totális elköteleződést kívánt meg. Ennek része volt, hogy a szamuráj az országát és a mesterét önmagánál előbbre valónak tartotta, és akár az élete árán is szolgálta. Azt jelentette, hogy mindennap úgy kelt fel: készen áll a halálra.


    Bunpacsiro a szamurájok életét választotta, és ennek része volt a halál elfogadása. Ám 1867-ben az egész életmódja hirtelen értelmét vesztette. A két és fél évszázadnyi szamurájuralom az ő életében szűnt meg, és a hihetetlen hatalom után tehetetlennek érezte magát. Elit státusza, és mindaz, amiért annyi áldozatot hozott, nem létezett többé. A szíve összetört. Életcél híján a borosüvegben talált közönyös barátra.


    Bárcsak tudta volna Bunpacsiro, amit felfedeztem, hogy minden emberi szívnek megvan a képessége a mély elégedettségre, örömre és magabiztosságra, és a szív trenírozása a legfontosabb dolog, amit emberként tehetünk. A szívünk az a hely, ahol minden reményünk és álmunk, félelmünk és szorongásunk elhalkul vagy új erőre kap. A szív a mentális jóllét és a belső erő forrása. Ha a szívünket valami olyan ideiglenes dologra építjük, amit nem tudunk kontrollálni, akkor az életünk ingatag lesz. Bunpacsiro önértékelése a szamuráj szerepéhez volt kötve, és amikor azt elveszítette, akkor mindent elveszített.


    Miközben olvassuk ezt a könyvet és megvizsgáljuk a szívünket, rá fogunk jönni, hogy a legnagyobb álmunk nem arról szól, hogy legyen sok millió dollárunk, esetleg egy óceánra néző házunk. Az álmunk arról az érzésről szól, amit ezek a dolgok majd reményeink szerint kiváltanak belőlünk. Talán tényleg örömet hoznak, mert elképzeljük, hogy az emberek gratulálnak majd a sikerünkhöz, vagy nagyszerű élményekben lesz részünk, ha áthívjuk a barátainkat, hogy közösen élvezzük a vízparti otthonunkat. De az is lehet, hogy nem. Ráadásul a pénz és az anyagi javak voltaképpen nem azok a dolgok, amiket valójában keresünk.


    Ha a szívünk mélyére nézünk, túl az ilyen-olyan sikerek utáni vágyainkon, hiszem, hogy felfedezzük, amit valójában akarunk: az érzést, hogy igazán élünk, azt, hogy az életünk tele van vitalitással, céllal és értelemmel – a létezés abszolút teljességével. A legtöbbünk számára, talán úgy, hogy nem is tudunk róla, az élet ennek a teljességnek az egyetlen hosszúra nyúlt keresése. Mély, gazdagító tapasztalatokat és jelentőségteljes kapcsolatokat akarunk, egy olyan életet, amelyben nem hőkölünk állandóan vissza félelmünkben. Bátran akarunk élni, tanulva és fejlődve, olyan félelemnélküliséget táplálva, ami mások életére is ébresztőleg hat.


    Ez az élet mindannyiunk számára elérhető, de nagyon könnyen elveszünk a valódi dolgok helyett a siker szimbólumainak hajszolásában, az elfoglaltságaink eltérítenek minket, és szem elől tévesztjük, amit valójában akarunk. Ahelyett, hogy közvetlenül a félelem nélküli önazonosságot és a személyes növekedést keresnénk, egy illúzióra törekszünk, és ürességet kapunk helyette.


    A közvetlen törekvés azt jelenti, hogy új gondolkodásmódot és új készségeket sajátítunk el, amelyek a körülményektől (vagyis az adott élethelyzetünk részleteitől) függetlenül belső erőhöz, békéhez és magabiztossághoz vezetnek. Lehet, hogy a szívünknek újra kell tájolnia magát, és újra kell definiálnia a sikert: olyasmit értékelve, ami stabilabb és erősebb az érzelmeinknél vagy a státuszunknál; és elengedve azt, hogy a társadalom mi alapján értékeli az életünket.


    Meg tudjuk tanulni, hogy extrém nyomás alatt kivételesen teljesítsünk és mély elégedettséget, örömöt és magabiztosságot érezzünk. Sőt rá fogunk ébredni, hogy ennek a leghatékonyabb és legerőteljesebb módja a szív újratájolása.


    Kojama Jositaka (Bunpacsiro fia) végignézte, ahogy apja, az egykori nagyszerű harcos elveszíti prominens helyzetét és alkoholista lesz belőle.1 Látta, hogy apjának identitása a státuszhoz és olyan dolgokhoz kötődött, amiket nem tudott kontrollálni. Jositaka mélyen elgondolkozott a saját életén, azon, hogy mi az, amit igazán akar, és mi az, amit a legfontosabbnak tart. Rájött, hogy ami után vágyakozik, az nem a hatalom vagy a presztízs: az élet teljességét akarta. Így aztán Jositaka változtatott az élete irányán: a fókuszt a mások feletti uralomról a mások megerősítésére helyezte át. A váltás révén mély megelégedettséget, örömet és magabiztosságot nyert, és kivételes életet élt.


    Ezt a könyvet a dédunokája írta.

    Félszívű teremtmények vagyunk: ivással, szexszel és ambícióval szórakoztatjuk magunkat, miközben a végtelen öröm lett felajánlva számunkra; mint egy tudatlan gyermek, aki még mindig sártortákat akar csinálni egy nyomornegyedben, mert nem tudja elképzelni, mit kell érteni egy tengerparti nyaralás ajánlata alatt. Túlságosan is könnyen lekenyerezhetőek vagyunk.


    C. S. Lewis: The Weight of Glory1


    2011. június 27-én a kora hajnali órákban Ryan Dodd egy sikátorban ébredt, nem messze egy kocsmától a michigani Flint városának egy veszélyes részén. Koponyatörése volt. Csak pár órával azelőtt a pódiumon állt, élete egyik legnagyobb győzelme után, és a magasba emelte a „Sötétség Királya” aranyérmet.


    A profi vízisíugrók 110 km/órás sebességgel érik el a rámpát és több mint hatvan métert repülnek. Ryan hozzászokott, hogy szembenéz a veszéllyel, de még soha olyan naggyal nem találkozott, mint azon az éjszakán. A kórházban kiderült, hogy koponyatörése van, az agya három helyen bevérzett. Azonnal a traumatológiára szállították és soron kívül megműtötték, hogy enyhítsék a koponyájára nehezedő nyomást. Csak tizenkét órával később voltak képesek megállítani a vérzést.


    Egy csodával határos felépülést követően Ryan nemcsak újra vízisízett, de meg is haladta önmagát. A következő év májusában megnyerte a legelső visszatérő versenyét. Hetekkel később megnyerte az év következő (és legnagyobb) eseményét, a Masterst, ami korábban még sohasem sikerült neki. Végül az lett karrierjének legjobb éve.


    Ryan továbbra is fejlődött, és 2017-ben megdöntötte a világrekordot, világbajnok lett, és világelsőként jegyezték.


    Az elmúlt négy évben (2016–2019) Ryan a versenyei 87 százalékát megnyerte. 2019 augusztusában egy vasárnap délután a malajziai Kuala Lumpurnál egymás után a harmadik világbajnoki címét szerezte meg.


    Hogy jutott el Ryan onnan, hogy törött koponyával ébredt egy sikátorban, odáig, hogy visszatért a vízre, és olyan dolgokat ért el, amiket álmában sem gondolt lehetségesnek?


    Fura módon a gyakorlásának és edzésének volumene nagyjából változatlan maradt. Mégis, volt egy alapvető különbség a fejsérülés előtti és a fejsérülés utáni Ryan között, és ez segítette őt abban, hogy a világranglisták élére törjön, és világrekordot döntsön. Ryan talált egy más módot a világban való létezésre – egy olyat, ami megváltoztatta a teljesítményéről és az egész életéről való gondolkodását.


    Ez a könyv erről a különbségről szól.


    Arról a teljesen új világlátási módról, ami nemcsak azt formálja át, ahogyan gondolkodunk, hanem azt is, hogy min. Egy más életstílusról, ami úgy alakítja át a szívünket, hogy az már nem átmeneti, felszínes célokat keres, hanem fontos, állandó célokat. Teljesen megfordítja azt, hogy hogyan érhetünk el csúcsteljesítményt.


    Ryan élete és teljesítménye látványos változáson ment keresztül azáltal, hogy egy dolgot megváltoztatott: elsajátította a Belső kiválóságot. Ezzel a könyvvel te is megtanulhatod azt, amit Ryan és más világszínvonalú sportolók már tudnak: hogyan tréningezheted az elmédet kivételes teljesítményre és az élet teljességére.


    Nem számít, sportolók vagyunk-e vagy sem, mindannyian teljesítünk. Mindannyian azért „szállunk ringbe”, hogy jó napjaink legyenek, jól kezeljük a nehézségeket, olyan ritmusba kerüljünk, ami békésen és céltudatosan hömpölyög, és nagyszerű eredményeket tudjunk felmutatni. Ugyancsak mindannyiunkra jellemző, hogy a teljesítményünket – a mindennapjainkat – egy bizonyos gondolkodásmód határozza meg.


    Ez az általános attitűd és gondolkodásminta abból fakad, ahogyan magunkat és a világot észleljük. Az észlelések bizonyos attitűdöket és gondolkodásmintákat generálnak, amelyek aztán rögzülnek. Ez irányítja a szívünket afelé, amit fontosnak és lehetségesnek hiszünk az életben. A gondolkodásmódunk adja meg az alaphangot mindenhez, amit csinálunk.


    A Belső kiválóság mögött ez a gondolkodásmód áll:


    Azért versenyzek, hogy kiválóbbá tegyem az életemet, hogy tanuljak és növekedjek, annak érdekében, hogy másokra is ilyen hatással tudjak lenni.2


    Csúcsteljesítményre nem az elismerés vagy a díj miatt törekszünk, hanem azért, hogy felfedezzünk magunkban valamit, és olyasmit tapasztaljunk meg, amiben előtte még sosem volt részünk. Magáért a versenyért versenyzünk, hogy teljesen megtapasztaljuk a pillanatot, és teljesen átérezzük, hogy élünk. Azért tesszük, hogy segítsünk másoknak – ideértve az ellenfeleinket is – ugyanezt megtenni, hogy mindannyian tanuljunk, növekedjünk és kiválóbbá tegyük az életünket. Nehézségre és kihívásra vágyunk, mert így láthatjuk meg azt, hogy kik vagyunk abban az adott pillanatban, és hogy kivé válhatunk.


    Nem azért mászunk hegyet, hogy feljussunk a csúcsra – azért mászunk, hogy meglássuk, mivé válhatunk, miközben próbálunk feljutni. A hegycsúcs célt és fókuszt ad a működésünknek, de a mászás vagy versenyzés mozgatórugója bőven túlmutat egy szép panorámán vagy közösségimédia-poszton.


    Clara Hughes olimpiai gyorskorcsolyázó egy aranyérem megszerzése után ezeket a megfontolandó gondolatokat írta a naplójába:


    A szívemben tisztán érzem, miért állok újra meg újra a rajtvonalra. Teljesen őszintén állíthatom, hogy nem a nyakamba akasztott medálért teszem. Az érmeket és egyebeket elküldöm anyukámnak Winnipegbe, aki elbüszkélkedik velük a barátoknak és a családnak. Nem ezek adják a teljesítmény mély érzését, ami betölti a lényemet, és aztán megtanít arra, hogyan kell élni.


    Hughes azért korcsolyázik, hogy megtanulja, hogyan kell élni. Az élet megélésének legerőteljesebb módja, ha kiválóbbá tesszük az életünket, tanulunk és növekedünk annak érdekében, hogy mások életére is ilyen hatással lehessünk.


    Íme, egy összehasonlítás arról, hogyan látja a világ, és hogyan látja a Belső kiválóság a versenyt és a teljesítményt:


    
      
        
          	
            A világ gondolkodásmódja

          

          	
            A Belső kiválóság gondolkodásmódja

          
        

      

      
        
          	
            A győzelem minden.

          

          	
            A belső erő fejlesztése, a pillanat teljes megtapasztalása, a folyamatos növekedés sokkal inkább tartós és megerősítő.

          
        


        
          	
            Egyenlő vagy az eredményeiddel.

          

          	
            Az eredmény nem mindig tükrözi a sikert és a kudarcot: rossz teljesítménnyel is győzhetsz, és jó teljesítménnyel is veszíthetsz.

          
        


        
          	
            Az ellenfél az ellenség.

          

          	
            Az ellenfél partnerünk a táncban.

          
        


        
          	
            A kudarc nem opció.

          

          	
            A kudarc elengedhetetlen a növekedéshez. Nincs valódi „kudarc”, csak visszajelzés.

          
        


        
          	
            A szenvedélyes versenyzők dühösek, ha veszítenek.

          

          	
            A legjobb versenyzők megtanulják kontrollálni az érzelmeiket, és a hibákat arra használják, hogy jobbak legyenek.

          
        

      
    


    A Belső kiválóság egy átfogó életstílus és edzésrendszer, amelynek célja, hogy mindenkinek segítsen – akár profi sportoló valaki, akár hétköznapi polgár – rendkívüli teljesítményt nyújtani és a valódi önmagára találva teljes életet élni.


    Bemutatom, hogy a legjobb olimpikonok és világszínvonalon teljesítők hogyan gyakorolnak évekig egy eseményre, ami olykor kevesebb mint egy percig tart. Annak ellenére, hogy nincs teljes kontrolljuk az eredményeik felett, ezek a sportolók békésen és magabiztosan teljesítenek a hihetetlen nyomás alatt. Ezután megvizsgáljuk, hogyan tehetjük mi is ugyanezt, legyünk bár sportolók vagy igazgatók, pékek vagy blogírók.


    Világszínvonalon teljesítőkkel és vezetőkkel folytatott munkám és beszélgetéseim nyomán arra a következtetésre jutottam, hogy amit igazán akarunk – a megfogható célokon és törekvéseken túl –, hogy teljes mértékben azt érezhessük: élünk. Nagyszerű tapasztalatokra, mély kapcsolatokra vágyunk, és arra, hogy a képességeinket maximálisan kihasználjuk. Kihívásokat akarunk, használni akarjuk a kreativitásunkat. Növekedni akarunk. Szabadságot akarunk, hogy szenvedélyesen élhessünk, és meg akarjuk valósítani az álmainkat, függetlenül attól, hogy mit szólnak hozzá az emberek, mennyi pénzt keresünk, vagy milyen státuszt érünk el. Végső soron a lehető legjobb életet akarjuk – az élet abszolút teljességét.


    A félelem mindezeket elveszi tőlünk. Félelem lakozik a múlt fájdalmas emlékeiben és a jövő ismeretlen tapasztalataiban, és kiemel bennünket a jelen határtalan lehetőségeiből. Kihívások helyett akadályokat látunk, lehetőségek helyett buktatókat. Ahelyett, hogy megtapasztalnánk a növekedést, a múltban élünk. Ha igazán élni akarunk, meg kell tanulnunk elfogadni a félelmeinket, és meg kell találnunk a bátorságot ahhoz, hogy valódi önmagunk lehessünk.


    A Chicago Cubs külső védőjeként az önértékelésemet és az identitásomat a teljesítményem, és legfőképpen az ütési átlagom határozta meg. Amikor jól ütöttem, büszkén feszítettem és csodásan éreztem magam. Amikor rosszabbul ment, beesett a vállam, sötéten néztem magam elé. Az élet egy érzelmi hullámvasút volt. Az eredmények rabszolgája voltam, és ez csökkentette a teljesítményemet. Féltem a kudarctól, és ez a félelem a gondolataimat folyton a múltra vagy a jövőre irányította.


    Amikor profi és olimpiai sportolókkal kezdtem dolgozni, újra meg újra ugyanazzal szembesültem: miközben kínlódtak a nyomás alatt, hogy teljesítsenek, a sportolók elveszítették az életörömüket és szenvedélyüket. A kudarctól való félelem elnyelte az életüket.


    Ebből a könyvből megtudhatjuk, hogy a világ néhány legjobb sportolója hogyan sajátította el a Belső kiválóságot, ez hogyan repítette őket a kivételes teljesítményig, még ha kétségek mardosták is őket; és hogy mi hogyan jeleskedhetünk ugyanígy a saját életünkben. De sokkal fontosabb, hogy megtanuljuk: hogyan éljünk mély elégedettséggel, örömmel és magabiztossággal teli életet a hétköznapokban.


    Látni fogjuk, hogy az alapelvek ugyanazok, mindegy, hogy sportolóról vagy igazgatóról, olimpiai csapatról vagy munkahelyi csoportról van szó. Megtanuljuk, mit jelent az önzetlen önmegvalósítás, és melyek azok a módszerek, amelyeket a kivételes emberek tanulmányozásából szűrhetünk le, és amelyek révén a tőlünk telhető legjobb teljesítményt nyújthatjuk és igazán élhetünk.


    Az első elsajátítandó fogalom a következő. Ez a könyv, ez az életstílus egy előfeltevésen alapul:


    A legnagyobb akadály, amivel szembenézünk a teljesítményben és az életben, az az énközpontúság.


    Nem erkölcsi értelemben gondolom. A legfőbb probléma a magunkba való belesüppedésben az, hogy a látószögünk beszűkül, a növekedésünk behatárolódik, és a kudarcaink felnagyítódnak. A kihívások iránti kíváncsiság és az általuk kiváltott izgalom helyébe a kudarctól való szorongás és félelem lép. Az önelvetés lehetősége nő.


    Az, hogy hogyan látjuk a világot és mit tartunk lehetségesnek, a saját hiedelmeinkből fakad, és az azokból megalkotott, önmagunkról létrehozott történetből. Ez a történet az elménk folyamatos múltértékeléséből szövődik, amihez kötődést alakítottunk ki. Ez a kötődés azonban korlátoz minket. A legnagyobb gátunk az elménkben van, vagy inkább a programban, ami az alapján fut az elménkben, hogy tudat alatt kire programoztuk be magunkat.


    Ennek a helyzetnek a megoldása több világszínvonalú előadót, olimpikont, profi sportolót, és a világ legjobb csapatai közül is néhányat megerősített már. A modell három egyszerű szón alapul: szeretet, bölcsesség, bátorság. Szeretet, hogy a szívünk vezéreljen, bölcsesség, hogy kiterjesszük a látókörünket, és bátorság, hogy teljesen jelen legyünk. Ebben a modellben a szeretet szenvedéllyé válik, a bölcsesség céllá, a bátorság pedig higgadtsággá.


    Ha a kivételesre törekszünk, ha az egész életünket a szeretetről, bölcsességről és bátorságról való tanulásnak és a bennük való növekedésnek szenteljük, őszintén hiszem, hogy a szívünk lassan átalakul, és többre értékeli a tapasztalatot, mint az eredményeket. Hitet, fókuszt és szabadságot (HFSZ) nyerünk. A pillanat teljes átélése hamarosan a győzelem vagy a végeredmény elé kerül a fontossági sorrendben, ami – ironikus módon – lehetővé teszi, hogy gyakrabban arassunk győzelmet. Ahol egykor átmeneti, felszínes célokra és vágyakra fókuszált, a szívünk ott elveszíti majd a kényszeredett aggódást az én miatt, és elköteleződik a fontos és állandó mellett. A teljesítményünk elszabadul. Az életünk megváltozik. Gyerünk! Elképesztő dolgok várnak.

    A fogyasztói társadalom gyors megoldásokat kínáló szirénhangjaitól elbűvölten olykor olyan cselekvési irányt választunk, ami az eredménynek csak az illúzióját, az elégedettségnek az árnyékát nyújtja.


    George Leonard aikido mester1


    Ha szabadságot akarunk, elgondolkodhatunk azon, hogy kiköltözünk a vadonba. Ott nincs jelzálog, számlák vagy kaszálni való fű. Ha stabilitásra és biztonságra hajtunk, fontolóra vehetjük a napi háromszori étkezést, amit a börtön négy fala közt kínálnak. De ha egy másmilyen szabadságot szeretnénk, olyat, amit jövőkép, bátorság, béke és öröm fémjelez, akkor azért meg kell dolgoznunk. A valódi szabadságnak ára van.


    Annak érdekében, hogy igazán szabadok legyünk, bátran alkalmazkodnunk kell bizonyos szabályokhoz, szembe kell néznünk a félelmeinkkel, és kapcsolódnunk kell az igazi énünkhöz. A valódi sikerhez és a hosszan tartó elégedettséghez vezető út kockázatos: napi rendszerességgel át kell küzdenünk magunkat az anyagiasság, a fogyasztás és az azonnali jutalom gátjain. Ezek olyan vonzó zsibbadtságot és torz valóságot alakítanak ki, ami akadályoz egy erőteljes, szabad életet. Ahogy fokozatosan alkalmazkodunk a társadalom elvárásaihoz és sikerdefiníciójához, úgy kezdenek a napi teljesítéseink (és az eredményeink) meghatározni minket, és úgy veszítjük el a szabadságunkat, majd idővel saját magunkat is.


    Az igazi álmaink kockázatos útja ijesztőnek tűnhet. Sokkal kényelmesebb a könnyebb, szélesebb utat követni, ami kevesebb kockázattal, kevesebb kudarccal és a saját vágyaink minél gyakoribb kielégítésével jár. Nem szeretünk a lehetőség ismeretlen útján járni: túl félelmetes. Egyszerűbb behódolni az elme azon része előtt, ami azonnali jutalmat és átmeneti élvezeteket akar, mert így elfedhetjük a nagyobb, ijesztőbb képet arról, amit igazán szeretnénk: szent pillanatokat, amelyek abból az érzésből fakadnak, hogy igazán élünk. Így aztán az Istentől kapott talentumainkat végül hamis bálványok megszerzésére használjuk – pénz, státusz vagy elismerések száma –, hogy megpróbáljuk oltani a belső béke és a beteljesülés iránti mély szomjunkat.


    Mindannyian átéltünk már olyan időket, amikor minden tökéletes harmóniába állt össze: szent pillanatokat, amikor teljesen elmerültünk egy tapasztalásban, és valóban átéreztük, hogy életben vagyunk. Az ilyen pillanatokban azt kívánjuk, még ha csak a másodperc töredékére is, hogy bárcsak meglenne a bátorságunk ahhoz, hogy ezt a kockázatos utat kövessük teljes szívvel.


    De megtehetjük! Sokszor olyan keményen bánunk magunkkal, annyira felnagyítjuk a kudarcainkat és a megbánásainkat, hogy már észre sem vesszük, hogy van más lehetőség is: egy szabad, elégedettséggel, örömmel és magabiztossággal teli élet, a körülményektől függetlenül. Mindannyian emberek vagyunk, ugyanazokkal az alapvető vágyakkal és aggodalmakkal. Mindannyian nagyszerű tapasztalatokat és mély kapcsolatokat akarunk; részei akarunk lenni valami nálunk nagyobbnak. Szeretetre, nevetésre és sikerre vágyunk. Ilyen az emberi természet.


    De mindannyiunknak olyan az elméje, hogy ítélkező gondolatok születnek benne, ártalmas vágyakat produkál, és korlátozó hiedelmeket teremt. Az oka pedig az, hogy az elménket nem képeztük ki annak az egyetlen komponensnek a kezelésére, amelyen mindez múlik. Ez a komponens nem más, mint a gondolataink.


    Amikor kivételes teljesítményre törekszünk, könnyű engedni a nyomásnak és hagyni, hogy eluralkodjon rajtunk a szorongás, hiszen annyi minden esik a kontrollunkon kívül. Ám ha megtanulunk egy teljes mértékben elhivatott életet élni, akkor a tőlünk telhető legjobb teljesítményt nyújthatjuk, miközben élvezzük a kihívást. Minden előadás, prezentáció vagy probléma, amivel szemben találjuk magunkat, lehetőség arra, hogy tanuljunk, növekedjünk és élénken megéljünk minden egyes pillanatot.


    Ha együtt elindulunk ezen az úton, rá fogunk jönni, hogy a legjobb pillanataink mindig tiszta elméből és tehermentes szívből fakadnak. Ennek köszönhetően tudjuk vállalni a szükséges kockázatokat és válhatunk azzá, amire teremtettek bennünket.

  


  

    Az önzetlen (ön)megvalósítás keskeny útja


    Ne a sikerre törekedj! Minél inkább törekszel rá és célul tűzöd ki magad elé, annál inkább kicsúszik a kezedből. Mert a siker, akárcsak a boldogság, nem megszerezhető, hanem be kell következnie, és ez csak mellékhatásként lehetséges: ha valaki egy magánál nagyobb célnak szánja oda magát; vagy melléktermékként: ha valaki lemond önmagáról egy önmagán kívül álló személyért.


    Dr. Viktor Frankl holokauszttúlélő,a Mégis mondj igent az életre c. könyv szerzője


    A szabad élet keresésekor két úton járhatunk: az egyik népszerű, széles, hívogató, és dicséretet, csodálatot kínál; a másik keskeny, nehéz, kevésbé csillogó és gyakran göröngyös, de mély elégedettséghez, örömhöz és magabiztossághoz vezet. Ez utóbbi sok áldozatot követel, de magában hordozza a kulcsot a rendkívüli teljesítményhez. Ott találhatjuk meg az osztatlan szív szabadságát, ami nem kötődik az elért eredményeinkhez, vagy ahhoz, hogy más emberek mit gondolnak vagy mondanak.


    Abraham Maslow pszichiáter érdekesen közelítette meg ezt az utat.2 Olyan sikeres emberek jellemét tanulmányozta, mint Abraham Lincoln, Thomas Jefferson és Albert Einstein. Azt vizsgálta, hogyan gondolkodtak, miről álmodtak, hogyan éltek. Számos közös vonást fedezett fel, köztük az erős énérzetet, a szoros kapcsolatot másokkal, és nemcsak a problémák iránti kíváncsiságot, hanem a megoldásukhoz szükséges találékonyságot is. Magas önelfogadási szinttel rendelkeztek, és motiváltak voltak csúcsélmények megszerzésére. Ezeket az embereket, akik nemcsak megváltoztatták a világot, hanem teljes életet is éltek, önmegvalósítóknak, teljes embereknek nevezte.


    Maslow szerint az önmegvalósítóknak szélesebb látókörük révén kivételes képességük volt arra, hogy elmerüljenek olyan pillanatokban, amelyekben igazán élőnek, kreatívnak és integráltnak érezték magukat. Maslow-nál a kiemelkedő teljesítményt nyújtók önzetlenül megvalósítottak egy fölöttük álló célt. Ennek fényében ezekre a kiemelkedő teljesítményt nyújtókra önzetlen (ön)megvalósítókként fogunk utalni mint olyan emberekre, akik az énen túlmutató szemüvegen át látták a világot, és ettől szabadon élhettek teljes életet. Íme, kilenc karaktervonás, amit Maslow használt a jellemzésükre:


    1.Teljes elmélyülés Megtanulják, hogyan tudják a kulcsfontosságú eseményeket teljesen, élénken és magukról megfeledkezve, maximális koncentrációval átélni.


    2.Egyéni növekedés Nem ragadnak le az alacsonyabb rendű szükségleteknél vagy vágyaknál (azaz külső jóváhagyásnál), hanem keresik a tanulás és növekedés útját. Céljuk a pillanat megtapasztalása, sokkal inkább, mint bármilyen kézzelfogható dolog, amit belőle nyerhetnek. Számukra az eszköz maga a cél; és az élvezetet az út okozza, nem pedig az eredmény.


    3.Öntudatosság Az önzetlen (ön)megvalósítók elvégzik az azzal járó munkát, hogy felfedjék valós motivációikat, érzelmeiket és képességeiket. Saját erkölcsi normáikat követik, ami miatt gyakran úgy érzik magukat, mint földönkívüliek egy idegen bolygóról.


    4.Gemeinschaft A német kifejezés szövetséget és közösséget jelent. Maslow szerint a valahová való tartozás alapvető emberi szükséglet, és az ilyen típusú kapcsolódás másokhoz az önmegvalósítás lényegi része.


    5.Hála Az önzetlen (ön)megvalósítóknak megvan az a nagyszerű képességük, hogy újra és újra, frissen és naivan észrevegyék az élet alapvető szépségeit, és azok csodálatot, örömet, bámulatot, sőt eksztázist váltsanak ki belőlük, még akkor is, ha mások már közömbösen mennek el mellettük. Ezért egy ilyen ember számára bármelyik naplemente ugyanolyan szép lehet, mint az első, és bármelyik vadvirág ugyanolyan lélegzetelállító akkor is, ha már kismilliót látott belőlük. Az ilyen emberek számára még egy átlagos munkanap, az élet pillanatról pillanatra való folyása is izgalmas lehet.


    6.Autenticitás/ellenállás a beolvadással szemben Az önzetlen (ön)megvalósítók arra motiváltak, hogy a saját belső potenciáljukat aknázzák ki, és ne a külső, társadalomból érkező elismerések vezéreljék őket. Nagyobb autonómiával rendelkeznek, és passzívan ellenállnak annak, hogy olyanná váljanak, mint mindenki más.


    7.Magány Az önzetlen (ön)megvalósítók képesek egyedül lenni az érzéseikkel. Nagyobb mértékben vágynak magányra, mint egy átlagember. Az önzetlen (ön)megvalósítók élvezik az elmélkedéssel töltött csendes időt, és nem igénylik folyton, hogy emberek legyenek körülöttük. Képesek valaki társaságában lenni anélkül, hogy elengedhetetlennek éreznék a kommunikációt; a jelenlétük már önmagában is elegendő.


    8.Az ént meghaladó cél Az önzetlen (ön)megvalósítóknak valami küldetésük van az életben, valami feladat betöltése, valami olyan, rajtuk kívül álló probléma, ami igénybe veszi energiájuk nagy részét, az emberiség javát szolgálva.


    9.Az önvédelem hiánya Maslow szerint falakat építünk, amikről azt gondoljuk, hogy megvédenek, de ehelyett csak körülzárnak minket. Az önzetlen (ön)megvalósítók képesek felismerni a belső védekezéseiket, majd van bátorságuk feladni azokat.


    A következő oldalakon bemutatjuk, hogyan vezet az énközpontúság félelemhez, az önzetlenség félelemnélküliséghez. Az önzetlen (ön)megvalósítóknál az én iránti természetes aggódást – és annak minden korlátját és apró ellenvetéseit – háttérbe szorította egy sokkal nagyobb vízió, jóval távolabbra nyúló lehetőségekkel, mint amit egy énközpontú elme elképzelni képes.


    Maslow szerint ezek a jellemvonások és viselkedésmódok megmutatják, mi az, ami már eleve bennünk van, pontosabban: mi az, ami már mi magunk vagyunk.


    Képzeljük el, ahogy Michelangelo a márványtömböt vési a Dávid-szobor készítésekor! Mindent eltávolít, ami nem Dávid, hogy felfedje ezt a fenséges emberi alakot. Hasonlóképpen mi is egy szikla vagyunk azzal a lehetőséggel, hogy valami hihetetlen dologgá váljunk, de korlátoznak bennünket az elvárások, az aggodalmak, a félelmek. Arra lettünk szocializálva, hogy a sikerrel együtt járó hírnevet és népszerűséget értékeljük jobban, bármilyen mulandó is, és nem az odavezető tapasztalatot. Ebben a folyamatban elveszítjük az örömünket. Annyira ragaszkodunk a győzelemhez, hogy félni kezdünk a kudarctól.


    Amikor olyan dologhoz kötődünk, amit nem tudunk teljesen kontrollálni, nyűgössé válunk, és elkezdünk attól félni, hogy nem kapjuk meg, amit akarunk. Beindul az én iránti aggódás és az éntudatosság, ami csapolja az energiáinkat és megosztja az erőnket. Ide-oda ingázik a győzelem keresése és a kudarctól való félelem között; a nyomás erősödésével a feszültség egyre nő. De ezek alatt a kényszerek alatt ott nyugszik egy osztatlan szív – a harcos szíve –, az igazi énünk. Távolítsuk el mindazt, ami nem mi vagyunk, és ahogy Michelangelo felfedte Dávidot, hasonlóképpen fogunk mi is hatalmas erőt és tartást felfedezni.

  


  

    A dúskálás vírusa


    Egy ember igazi értéke az általa követett célokban mérendő.


    Marcus Aurelius római császár


    Vésővel eltávolítani mindazt, ami nem mi vagyunk, nehéz. Könnyű elcsábulni, mert a látszat, ami olyan formát ölt, mintha az igazi álmunk lenne, elterelhet. A nyugati kultúra naponta kitesz minket a dúskálás vírusának (ami a legveszélyesebb fajta vírus, mert ellopja a lelkünket). Ez a vírus öt dolgot bálványoz:


    •Anyagi javak


    •Teljesítmények


    •Kinézet (fizikai megjelenés)


    •Pénz


    •Státusz


    A Merriam-Webster szótár az ennek az öt szónak a kezdőbetűiből alkotott angol nyelvű szót (Possessions, Achievements, Looks, Money, Status = PALMS) a diadal vagy felsőbbrendűség szimbólumaként definiálja. A sikernek ez az öt jelképe képes ellopni az igazi álmainkat úgy, hogy eléri, hogy rájuk fókuszáljunk, és ne arra, ami igazán fontos, megerősítő és állandó. A dúskálás vírusa belénk oltja a szűnni nem akaró vágyat, hogy egyre több mindent szerezzünk, másokhoz hasonlítsuk magunkat, ráadásul soha nem lakik jól. Ez a jelenség megosztja a szívünket és eltávolít a valódi énünktől.


    Ironikus módon épp az álmaink szimbólumaihoz való ragaszkodásunk távolít el minket a bennünk rejlő igazi álomtól. Egy szebb autó. Egy nagyobb ház. Egymillió követő. A természetes vonzódásunk azokhoz a dolgokhoz, amik jó színben tüntetnek fel minket, és amiktől jól érezzük magunkat, letérít minket arról az útról, ami az erőteljes, megtartó és állandó felé vinne.


    Maslow szerint ha az életünket azzal töltjük, hogy szebb lakóhelyek és elegánsabb autók után loholunk (még akkor is, ha ezek az autók nagyon menők), csak az alacsony szintű szükségleteinket elégítjük ki. A probléma nem önmagában a vírusban vagy az összetevőiben – a pénzben, az eredményekben és társaikban – van, hanem abban, hogy a bizalmunkat és identitásunkat valami mulandóba és instabilba fektetjük.


    Az igazi probléma akkor lép fel, amikor ezek a külső dolgok válnak a legfőbb kincseinkké, mert a szívünk követni fogja őket. A legfőbb vágyainkra való összpontosítás úgy formál minket, hogy azokkal összhangban lévő jellemvonásaink legyenek. Az anyagi javak és teljesítmények, a kinézet, a pénz és a státusz mind mulandók, és annak a szívnek, ami átmeneti dolgok köré épül, állandó kísérője lesz a bizonytalanság.


    Amikor mások dicsérik vagy sóvárogják a sikerünk szimbólumait, pillanatnyi büszkeséget és hamis értéktudatot élünk át, ami arra sarkall minket, hogy még többet megszerezzünk az adott dologból. Minél többünk van, annál többet akarunk, és annál nehezebben tudjuk élvezni, ami egykor nagyon izgalmas volt. Ez a törekvés betegséggé válik, ami kétségbeeséshez vezet, mert az identitásunkat immár az határozza meg, hogy mink van, mit értünk el, hogy nézünk ki, vagy mások hogyan látnak minket. Amikor idáig eljutunk, akkor már látjuk; hogy az egész tartalmatlan. Ürességet érzünk.


    A nyugati civilizációban mindenütt jelen van a dúskálás vírusa. Amikor mindenki influenzás körülöttünk, nehéz nem elkapnunk a betegséget. Lépéseket kell tennünk, hogy felvértezzük az immunrendszerünket, vagy mi is alulmaradunk vele szemben. Ahogy majd olvasás közben látni fogjuk, az immunitásunk az erős identitásérzettel, az énen túlmutató céllal és a gondolatok, érzések és vágyak kezelésére szolgáló hatékony rendszerrel erősödik.


    A más kultúrákban tett kiruccanásaim során azt tapasztaltam, hogy az élet sokkal egyszerűbb is lehet. Costa Ricában például ügyvédek és taxisofőrök, vásárlók és bolttulajdonosok mind egyenrangúnak tűntek. Egy fogorvos például természetesen elbeszélget az autómentő sofőrjével és invitálja, vacsorázzon velük – ahogy a vendéglátó családom tette, míg náluk voltam coachként. Ma is emlékszem rá, ahogy a családfő kérte a sofőrt, maradjon vacsorára – mintha ez a világ legtermészetesebb dolga volna –, és vacsora közben izgatottan figyelte a térképet, amin vendége megmutatta, hogy honnan származik. A Costa Rica-i kultúra sokkal boldogabbnak tűnt, mint a sajátom. Dolgoznak. Esznek. Játszanak. Fejlődő országukban kevésre volt szükségük és sok mindent értékeltek.

  


  

    A legmélyebb vágyunk


    Ó, csodák Istene, növeld a képességemet, hogy bámuljam, ami bámulatos, és szüntesd meg vonzódásomat a jelentéktelen iránt.


    Dr. John Piper teológus


    Mintegy 1700 évvel ezelőtt élt egy Aurelius Augustinus (azaz Hippói Szent Ágoston) nevű fickó, akiről úgy tartották, hogy szereti a bölcsességet és szomjazza az igazságot. Feljegyzéseiben megosztott egy érdekes észrevételt: „Nem az formál minket leginkább, amit gondolunk, nem is az, amit teszünk, hanem az, amit szeretünk. Mert ha megkérdezzük, hogy valaki jó ember-e, nem azt kérdezzük, hogy mit hisz vagy remél, hanem azt, hogy mit szeret.”3


    Más szavakkal: a szeretetünk vezérli a tetteinket és az életünk folyását. Amit egy adott pillanatban a leginkább szeretünk, abban a pillanatban az kontrollálja az életünket. Ágoston azt vallotta, hogy az elégedetlenségünk alapvető oka a rosszul működő szeretetünk. Ha valaki a népszerűséget szereti a legjobban, a bizonytalanság mindenhová elkíséri. Ha valaki valami fontosabbat, mondjuk, magát a szeretetet – a feltétel nélküli fajtát – szereti a legjobban, erős lesz és elégedett. Vagyis ahhoz, hogy az életet a maga teljességében megéljük, a szeretetünket a megfelelő dolgokhoz kell hozzárendelnünk. Azt kell szeretnünk, ami a legerősebb.


    Amikor profi baseballjátékos voltam, azt gondoltam, a legjobban azt szeretem, amikor hazafutást ütök, amikor a szurkolók éljeneznek, hogy sportos vagyok, és hogy az adott pillanatban dől el minden. Akkor még nem tudtam, de azóta rájöttem, hogy a legjobban azt szerettem benne, hogy úgy éreztem: igazán élek. Vágytam arra, hogy teljesen átadjam magam a pillanatnak… hogy szenvedéllyel játsszak… hogy egy csapat része legyek, hogy egy közös cél elérése érdekében közelebb kerüljünk egymáshoz.


    Amit a legjobban szeretsz, az jó indikátora annak, hogy a dúskálás vírusa megfertőzött-e. Honnan tudod, hogy mit szeretsz a legjobban? Tegyél fel magadnak három kérdést:


    1.Miről álmodozom?


    2.Mi miatt aggódom? (Mi az, amitől rendszeresen szorongok?)


    3.Mi az, ami felidegesít? (Mitől vagyok a legmérgesebb?)


    A kérdésekre adott válasz felfedi, hogy a szívünk legmélyebb bugyraiban mi a legfontosabb számunkra. Az életünk annyira lesz stabil, amennyire az a dolog az. Az a dolog, ami köré az életünk épült. Bennünk van a vírus?


    A vírus egyik tünete a kivételezettség érzése, ami eléri azokat, akik megfertőződtek. Amikor hozzá vagyunk szokva egy bizonyos mértékű világi sikerhez, és az identitásunk eggyé olvad vele, akkor mélységesen megzavar minket, ha valakinek a szavai vagy a tettei fenyegetést jelentenek a reputációnkra vagy a státuszunkra. Azok a dolgok, amiket a társadalom nagyszerűnek minősít – bár mulandók –, behatoltak az identitásunkba. Részünkké váltak.


    A vírus legnagyobb hatóerejű eleme nem a több iránti vágyódás, hanem az annál több iránti vágyódás, mint ami másoknak van. A több, mint neked problémája a tűz a rotyogó virulens főzet alatt.


    Mindannyian természetesen vágyunk arra, hogy növekedjünk és azzá váljunk, aki lehetne belőlünk. Ugyanakkor nem egyértelmű számunkra, hogy ez pontosan mit is jelent és hogyan fogjunk neki. Nagyon könnyen elterelődünk, rossz útra lépünk, kisebb célokat tűzünk ki, és alacsony szintű törekvések után megyünk. Nagyszerű tapasztalatokat és értelmes életet akarunk, de gyakran elcsábítanak minket vágyak, összehasonlítások és olyan törekvések, amelyek se nem értelmesek, se nem izgalmasak. Az élet repetitívvé és zsibbadttá válik, ha a legnagyobb törekvésünk vagy álmunk végső soron üres.


    A Pulitzer-díj döntős David Foster Wallace szerint becsapjuk magunkat, ha úgy gondoljuk, hogy nincs valami olyan törekvés/dolog/isten, amit imádnánk. Wallace ezt így magyarázza:


    A felnőtt élet napi taposómalmában nem létezik olyan, hogy ateizmus. Nem létezik olyan, hogy nincs imádat. Mindenki imád valamit. Egyedül azt választhatjuk meg, hogy mit imádunk. Nyomós okod van arra, hogy valamiféle istenséget vagy spirituális lényt válassz az imádatod tárgyának – legyen az Jézus vagy Allah, Jahve vagy a wicca anyaistennő, a négy nemes igazság vagy valami sérthetetlen erkölcsi normagyűjtemény –, ugyanis nagyjából minden más elevenen felfal téged. Ha pénzt és materiális dolgokat imádsz – ha ott vannak benned, ahol az élet igazi értelmét érzékeled –, akkor sosem lesz belőlük elég. Sosem érzed azt, hogy elég mindened van. Ez az igazság. Ha a saját tested, szépséged és szexuális vonzerőd az imádatod tárgya, akkor mindig rondának fogod érezni magad, és amikor az idő múlása és a kor elkezd kiütközni, milliónyi halált halsz, mire végül elföldelnek. Egy szinten mindannyian tisztában vagyunk ezzel – mítoszok, közmondások, klisék, közhelyek, epigrammák, példázatok formájában kodifikálták: minden nagyszerű történetnek ez a váza. A trükk az, hogy hogyan tudjuk ezt az igazságot napi szinten elöl tartani a tudatunkban. Ha a hatalmat imádod, gyengeséget és félelmet fogsz érezni, és még több hatalomra lesz szükséged mások felett ahhoz, hogy távol tartsd a félelmet. Ha az intellektusodat imádod, ha fontos, hogy okosnak lássanak, végül hülyének fogod érezni magad, csalónak, mindig épp a lebukás szélén. És így tovább.4


    Mondhatod, hogy te önálló ember vagy. Nincs semmi, amihez kötődnél, vagy amitől függenél. Csak boldog akarsz lenni. Akkor talán a boldogság a te istened. Ha ez a helyzet, akkor a boldogság mindaddig megfoghatatlan lesz számodra, amíg az életednek nincs több értelme vagy vágya annál, mint hogy a saját szükségleteidet betöltsd. Az életed folyamatos többre való törekvés lesz: több kényelem, több elfogadás, több követő vagy csak több elfoglaltság.

  


  

    Szellemek kergetése


    Jeffrey Marx elgondolkodtató könyvében, a Season of Life-ban beszámol Joe Ehrmann volt NFL-sztár sajátos edzői stílusáról.5 Ehrmann önkéntes asszisztensnek állt egy marylandi középiskolában, mert bár NFL-karrierje kívülről sikeresnek tűnt, az valójában kiüresítette őt.


    Ehrmann ezt a következőképpen magyarázza:


    Arra számítottam, hogy majd a profi futball valamiféle célt és értelmet hoz az életembe. De valójában minden, amit az NFL-ben találtam, csak még nagyobb zavarodottságot okozott. Mindig azt hittem, hogy ha ez a szerződés nem is, de a következő szerződés, a következő lány, a következő ház, a következő autó, a következő díj, ha megkapom a Pro Bowlt, ha elnyerjük a Super Bowlt, biztosan valamiféle megnyugvást vagy békét hoz majd az életembe. És ami velem történt, azt hiszem, rengeteg profi sportolóval megtörténik: elkezdtem elveszíteni a perspektívát. Lényegében megmásztam a siker létráját, és amikor feljutottam rá, valahogy rájöttem, hogy a létra a rossz épületre vezetett.


    Joe felismerte: arra szocializálódott, hogy csak a szellemét kergesse annak, amit igazán akart. „A társadalom legnagyobb kudarca az, hogy egyszerűen nem tudjuk jól megtanítani a fiúknak, hogy hogyan legyenek férfiak” – mondja. Az volt a vágya, hogy férfi legyen, de hamis maszkulinitást követett, amikor felnőttként a sportolói képességeivel, a szexuális hódításaival és a pénzügyi sikereivel próbált önigazolást szerezni. Joe rámutatott:


    A maszkulinitást legelsősorban a kapcsolatok viszonylatában kell meghatározni. A siker a kapcsolatok viszonylatában mérhető. A második kritérium – az egyetlen másik kritérium a maszkulinitásra – az, hogy mindannyiunknak kell hogy legyen valamifajta ügye, célja az életben, ami nagyobb a saját egyéni reményeinknél, álmainknál, törekvéseinknél és vágyainknál. Az életünk végén képesnek kell lennünk arra, hogy a halálos ágyunkról visszatekintve tudjuk: a világ valahogy jobb hellyé vált, mert éltünk, szerettünk, mást helyeztünk a középpontba, másra fókuszáltunk, nem saját magunkra.


    Joe szokatlan megközelítése abból fakad, hogy a saját bőrén tapasztalta: az amerikai álom beteljesülése nem váltotta be a hozzá fűzött reményeket. Joe valami olyat akart, ami a díjaknál fontosabb, a pénznél értékesebb. Profi futballistaként rájött, hogy a siker csábító külső szimbólumai azonnali jutalmat adtak, de elterelték a figyelmét azokról a tulajdonságokról, amelyek az egész életén át megtartották volna.


    A csapda, amibe Joe beleesett, és a vírus, ami megfertőzte, a legtöbbünket megtalálja. Mindannyian sikeresek akarunk lenni, de mit jelent ez? Az emberek gyakran mondják, hogy csak boldogok akarnak lenni, de ez egy nehezen meghatározható fogalom. Nem vagyunk túl jók abban, hogy tudjuk, mi tesz minket boldoggá, arról nem is beszélve, hogy mitől érezzük azt: igazán életben vagyunk. Valódi és tartós örömöt, békét és beteljesülést akarunk érezni, mégis mindennap szemben találjuk magunkat lehetséges rövidebb utakkal, amik aláássák ezt a törekvést. Mindig van valami a láthatáron, ami átmeneti jutalmak felé terel minket, és letérít a jellemfejlődés útjáról, ami a belső erő megszerzéséhez szükséges.


    Ha van belső erőd, akkor békésen és magabiztosan lépsz ki a világba, a körülményeidtől függetlenül. Ha a belső életed instabil, akkor gyengeséggel lépsz ki a világba, nem számít, mennyi pénzed van, vagy milyen sikereket értél el.


    Természetes reakció, ha ki akarjuk hagyni a belső világunk jellemfejlesztő folyamatát. A kultúránk úgy formál minket, hogy átmeneti, felszínes célokra koncentráljunk. Könnyen elveszünk egy robotszerű zsibbadtságban, rögeszmésen foglalkoztat bennünket, hogy előrejussunk az életünkben/karrierünkben, miközben elveszítjük az egész értelmét; nem számít más, csak a végeredmény, a győzelem vagy a vereség, és az, hogy hogyan fognak majd értékelni és látni minket mások. Szem elől tévesztjük az okot, ami miatt akarjuk azt a dolgot; a tapasztalatszerzést és az ennek köszönhető fejlődést. Ahelyett, hogy minden egyes teljesítményt tanulásra és növekedésre használnánk, minden teljesítmény és a vele járó eredmény saját értékünk méricskélésére, és az állandó önigazolás-keresésre szolgál.


    Nagyon gyakran végül csak érzelmeket hajszolunk, hogy jobban érezzük magunkat a bőrünkben, rabszolgáivá válunk a saját impulzusainknak ahelyett, hogy elvégeznénk, amit el kell végeznünk ahhoz, hogy hosszabb távra megalapozzuk a lehető legjobb életet.

  


  

    A győzelem mint rögeszme


    Fiatal fiúként és később profi sportolóként vég nélkül álmodoztam arról, hogy hős leszek – hogy én ütöm a győztes hazafutást, amivel megnyerjük a világbajnokságot, vagy én szerzem a meccsdöntő gólt a Super Bowlon. Ezért amikor a Chicago Cubs leigazolt, egy álom vált valóra. De a sztársággal kapcsolatos rögeszmém végtelen nyomást jelentett rajtam. Hagytam, hogy az identitásom eltűnjön a Cubs mezében. Tele voltam félelemmel, attól tartottam, hogy nem leszek elég, és nem élhetem azt az életet, amit a sors nekem szánt. Ennek az lett az eredménye, hogy a teljesítményem határozott meg engem. Az énem értéke múlt azon, hogy milyen jól teljesítettem.


    Könnyű összekeverni a győzelem izgalmát a tanulás tapasztalatával, a növekedéssel, és azzal az érzéssel, hogy igazán élsz. Nem jöttem rá azonban arra, hogy a legértékesebb nem a Cubs mezének viselése, a baseball-labda mesteri elütése, vagy egy vetődéses elkapás.


    A győzelemnek megtévesztő vonzereje van, mert a közösségi média által vezérelt világunk mániákusan foglalkozik vele. Ugyanakkor a tény, hogy győztél, nem jelenti azt, hogy nagyszerű voltál, a legjobb formádban voltál, vagy akár csak jó voltál. A győzelem, mondhatni, egyszerre a probléma és a megoldás része: ahhoz is tartozik, ami a valódi célod, és ahhoz is, ami a dúskálás vírusából eredő illuzórikus célod. Képzelj el egy olyan versenyt, ahol az egyik sportoló a saját legjobb idejét hozza, de egy tizedmásodperccel veszít, a győztes atléta teljesítménye pedig elmarad a saját legjobbjától. Ki versenyzett jobban? Míg a legtöbben azt mondanák, hogy a gyorsabb sportoló nyert, talán az a sportoló győzött igazán, aki a saját legjobb idejét futotta.


    A győzelemért való játék erős motiváció egy versenyben, de amikor a győzelem több értéket hordoz, mint a pillanat teljes megtapasztalása és a fejlődés, akkor rájövünk, hogy nagyon sok dolgot nem tudunk kontrollálni, és a feszültség és kétség állandó társainkká szegődnek.


    Mindennek annyi az ára, ahogy Henry David Thoreau mondta, amennyit az életünkből elcserélünk rá. Ha egy győzelemért odaadjuk a lelkünket, akkor foglyul ejt a társadalmi rögeszme, hogy mi a gyors, mi a menő és mi az izgalmas: a 454 lóerő, az olasz misztika, a kormányváltók, a wow-faktor. Miután a sikerhez szükséges fegyelem, önkontroll és kemény munka nem jár díjakkal (vagy sajtófigyelemmel), a folyamat meggyengül.


    Az aranyérem (vagy Maserati) megszerzése nem önmagában az érem miatt nagyszerű dolog. A nagyszerűség abban rejlik, akivé váltunk, aki változást akar hozni mások életébe, aki feláldozta magát, hogy tanuljon és fejlődjön, és olyasvalakivé váljon, akiről sosem gondolta volna, hogy válhat. A szeretetben, bölcsességben, bátorságban való tanulás és növekedés – az egyre inkább önmagunkká válás – folyamata minden nehézségen át: ez az, amitől nagyszerű lesz a teljesítmény.


    A legjobb tanárok és edzők tudják, hogy a kivételes élet lehetséges, ezért olyan készségeket akarnak átadni, mint a fegyelmezettség, bátorság és önfeláldozó szeretet. Sokkal többre értékelik a tanulást és a növekedést, mint a leckét, amit tanítanak, vagy a játékot, amit próbálnak megnyerni. Hasonlóan vélekedik a North Carolina kosárlabdacsapat legendás edzője, Dean Smith:


    A North Carolina játékosai ritkán hallottak engem vagy az asszisztenseimet a győzelemről beszélni. A győzelem a folyamat mellékterméke lehet. Nincsenek rövidebb utak. A győzelmet nevezni a végső célnak általában nem jó tanítási módszer.6


    Hozzáteszi, hogy a Nebraskai Egyetem korábbi futballedzője, Tom Osborne azt vallotta: a győzelemre való koncentrálás éppannyira lehet gátló, mint motiváló tényező. Smith rámutat: „Nagyon sok olyan dolog megesett már meccseken, ami kívül esik a kontrollunkon: a csapatok tehetsége és tapasztalata, rossz bírói döntések, sérülések, balszerencse.” Ha a sikerünket olyan tényezők alapján határozzuk meg, amelyekre nincs ráhatásunk, az aláaknázza az oda vezető utat, és Smith gondoskodott róla, hogy a játékosai ezzel tisztában legyenek.


    A győzelem és a vereség nagyon hasonlóak, mégis, az érzelmi hatásuk homlokegyenest eltér. Legtöbbünkre igaz, hogy annyira kötődünk a teljesítményünk eredményéhez, hogy elhomályosítjuk ezáltal a tekintetünket és a fókuszunkat. Annyira rá vagyunk kattanva a győzelemre, hogy félni kezdünk a vereségtől, ez pedig elveszi a szabadságunkat és az örömünket. Amit igazán akarunk az életben, az sokkal több, mint egy meccs megnyerése vagy egy érem birtoklása, tartós, az életet gazdagító jutalmakat akarunk; nagyszerű tapasztalatokat, az érzést, hogy élünk, tanulunk és növekedünk, szembenézünk a kihívásokkal.


    „Ha a Sikert, Kudarcot bátran állod, / s úgy nézed őket mint két rongy csalót”, ahogy Rudyard Kipling írta,7 akkor nem fog olyan könnyen elcsábítani bennünket a győzelemmel érkező hamis biztonságérzet, és nem mulasztjuk el a kudarc révén megnyíló fejlődési lehetőséget sem. A bukás fájdalmas, de a gyengeség megtapasztalása és az abból való tanulás olyan értékes, hogy enélkül egyszerűen nem fejlődhetünk igazi önmagunkká.


    A győzelem nem a legjobb mértéke a sikernek, mert nem tudjuk kontrollálni vagy fenntartani, és győzhetünk ugyan, de lehet, hogy nem adtunk bele mindent, és az lustaságra csábít. Ha a célunk az, hogy olimpiai aranyérmet nyerjünk vagy a Google vezérigazgatójává váljunk, az nagyszerű, de ahogy elsajátítjuk a Belső kiválóság elméletét, rá foguk jönni, hogy szükségünk van egy magasabb rendű célra. A könyvben lévő elvek és eszközök használatával elérhetjük a céljainkat, mégis üresnek érezzük majd magunkat. Bármilyen magas polcon is vannak ezek a célok, csak apró nyalókák ahhoz képest, hogy valójában egy egész édességboltot szántak nekünk.


    A Duke Egyetem ötszörös nemzeti bajnokcsapatának kosáredzője, Mike Krzyzewski így fogalmazott:8


    Ha folyamatosan a győzelem-vereség mutatónk alapján akarjuk meghatározni, hogy jól játszunk-e, akkor nem a megfelelő barométert figyeljük. Ha mindig arra törekszünk, hogy egy valaki más által definiált sikert elérjünk, azt hiszem, mindig frusztráltak leszünk. Sosem lesz elég bajnoki cím, sosem lesz elég győzelem. És ha elég szerencsések vagyunk és végre elérjük őket, ezek akkor is csak számok lesznek. Valaki majd megdicsér minket, hogy milyen nagyszerűek vagy sikeresek voltunk, de végső soron tudni fogjuk, hogy ez üres siker. Egyetlen módja van annak, hogy elkerüljünk egy ilyen boldogtalan véget; folyamatosan definiálnunk kell a saját sikereinket. A siker általunk meghatározott definíciójának mélyebbnek kell lennie, mint, mondjuk, a nemzeti bajnokság megnyerése. Valami olyan szenvedélyre van szükség, ami mélyen megérinti a szívünket.


    Mint Krzyzewski felfedezte, a legnagyobb győzelem végül nem az, hogy kapsz valami csillogót, gyorsat, pazart, elnyersz egy aranyérmet, egy természetes fényben úszó irodát vagy nemzeti bajnoki címet, hanem az, hogy megnyered az önmagaddal vívott csatát – a csatát a szívedért. Minden tevékenységnél, amibe belefogunk, két dolog közül kell választanunk: ragaszkodunk a győzelemhez vagy azt a mély vágyunkat választjuk, hogy teljes életet éljünk, tanuljunk és fejlődjünk, békésebbekké és stabilabbakká váljunk és képesek legyünk igazán megélni az erőteljes és feltöltő pillanatokat. Ez a döntés felszabadít bennünket, így szenvedéllyel és kitartással fogunk tudni teljesíteni – és gyakrabban győzünk.


    Ha bátor életre törekszünk, folyamatosan tanulnunk kell magunkról: kik vagyunk valójában, és mi az, aminek igazán értelme van. Csak egy módja van annak, hogy valóban megismerjük a szabadságot: ha megtaláljuk magunkban azt a részt, ami áhítozik rá, és ha felismerjük, hogy a felszínes örömökön és javakon túlmenően pontosan mire áhítozik. El kell határoznunk, hogy fegyelmezettek leszünk azokban a dolgokban, amelyek megerősítenek, és feláldozzuk a büszkeségünket és a státuszunkat a növekedés és a tapasztalat oltárán. Ebben a törekvésben olyan szabadságra lelhetünk, ami nem ismer határokat, olyanra, ami nem rabszolgája az eredménynek, és nem csábul el a sikertől, hanem ehelyett a célra és másokra fókuszál.

  


  

    Sarokpontok az 1. fejezetből


    ◼Az életben két út van: a szabadság útja, amely egy keskeny, kockázatos ösvény, és magába foglalja a félelmeinkkel való szembenézést annak érdekében, hogy megvalósítsuk az álmainkat és megismerjük igazi énünket; vagy egy óvatos élet, ahol a viszonylagos kényelem és biztonság szélesebb ösvényén haladunk, hogy hamis, átmeneti jutalmakat kapjunk, kisebb kockázattal és kevesebb lehetőséggel.


    ◼A nyugati kultúra a siker külső szimbólumainak megszállottja, folyamatosan afelé tol, hogy egyre többet és többet birtokoljunk, mintha egy végtelenített futópadon állnánk. Ez apránként helyettesíti a jelentőségteljes kapcsolatokra és személyes növekedésre való törekvésünket átmeneti, hamis jutalmakkal.


    ◼Az élet teljességének nagy ára van, amit a legtöbben nem hajlandók megfizetni. Azt jelenti, hogy el kell végeznünk a kemény munkát, és szembe kell néznünk a belső életünk és a kapcsolataink igazságával, és igazítanunk kell a szemüvegen, amin át idáig szemléltük és megítéltük a világot.


    ◼Legtöbbünket mellékvágányra térített a kultúránk sikerre vonatkozó definíciója, és elfogadtuk, hogy az érzéseink, valamint a teljesítményünk határoz meg minket, így rögeszmésen azzal foglalkozunk, amit akarunk (jó eredményeket), de nem tudunk kontrollálni.


    ◼Maslow szerint az emberek, akik megváltoztatták a világot, képesek voltak a hosszú távú személyes növekedésük szolgálatába állítani a szívüket és az elméjüket, nem a külső jutalmak hajtották őket. Így ki tudtak munkálni egy olyan belső erőt, ami elhordozta őket az embert próbáló időkben.


    ◼Maslow önzetlen (ön)megvalósítói olyan emberek, akik tudatában vannak annak, hogy az egójuknak szüksége van az elismerésre; őrizkednek az ego önvédelmi törekvéseitől, amelyek elszigetelnek, ahelyett, hogy gazdagítanák az életüket.


    ◼Ha nincs világos módszerünk a szívünk és az elménk edzésére, belesüppedünk a siker kulturális illúziójába, és egyre távolabb és távolabb kerülünk a belső erőtől és békétől, amit egy nem megosztott szív teremt meg, és ami felfedi a valódi énünket.

  


  

    Ellenőrző kérdések és feladatok


    ▶Vizsgáld meg az életed! Melyik ösvényen jársz? Ha az identitásodat az határozza meg, hogy mit csinálsz vagy mid van, nyújt ez számodra igazi békét és beteljesülést? Ha ezeket a dolgokat vagy teljesítményeket elvennék tőled, akkor ki lennél?


    ▶Képzeld el, hogy nyolcvanéves vagy, és visszanézel az életedre! Mi volt számodra a legfontosabb? Ha továbbra is úgy éled az életed, ahogy most, mit hagysz örökül magad után?


    ▶Írd le, hogyan érezted magad és mi járt a fejedben akkor, amikor a legjobb formádat hoztad!


    ▶Mennyire érzed szabadnak magad, amikor dolgozol vagy otthon vagy? Mire lesz szükség ahhoz, hogy teljes szabadságban élj és dolgozz (akár abban a munkában, amit most csinálsz)?

  


  
    Kolofon


    Újdonságaink, eseményeink, valamint kedvezményes ajánlataink megtalálhatók megújult webáruházunkban, a booklove.hu-n!


    
      [image: fig]
    


    Felelős kiadó Kiss Béla


    Felelős szerkesztő Bárdos Zsuzsa


    A szöveget gondozta Kalocsai Judit és Balázs Piroska


    Műszaki szerkesztő Széplaki Gyöngyi


    Tördelte Kaposvári Franciska


    ISBN 978-963-604-678-1


    Elektronikus változat:


    eKönyv Magyarország Kft.


    [image: ekonyvlogo]


    www.ekonyv.hu


    Készítette Rozbora Bence


    Felhasznált betűtípusok


    Kodchasan – SIL Open Font License


    Noto Sans Symbols 2 – SIL Open Font License


    PT Serif – SIL Open Font License


    Vollkorn SC – SIL Open Font License

  









OEBPS/Images/cover00034.jpeg
M MR P

#1
The
New York
mes

bestseller

a kivételes teljesitmeényért

Libri





OEBPS/Images/image00039.jpeg
Konyv





OEBPS/Images/image00038.gif





OEBPS/Images/image00037.jpeg





OEBPS/Images/image00036.jpeg
L1Dri





OEBPS/Images/image00035.jpeg
JIM MURPRY

SO
ALOSAG
Az elme és a sziv edzése
a kiveteles teljesitmeényeért







